Rumah sudah tiada, nak duduk mana? - Saemah
Muar: Hati mana tidak sedih mengenangkan 'syurga' yang menjadi tempat berteduh serta membesar sembilan anak sejak hampir sedekad lalu, lenyap dibadai ribut dan ombak susulan air pasang besar di pantai Parit Kedondong Laut, di sini, Ahad lalu.Saemah Marwan, 71, yang hanya mampu beristighfar sebaik melihat sebahagian dinding rumah diperbuat daripada batu tumbang manakala bumbung berterbangan akibat dibawa arus dan angin.Namun, Saemah bernasib baik kerana suaminya, Tumira Mukrin, 72, yang terlantar akibat diserang strok tujuh tahun lalu, tiada di rumah kerana menumpang rumah anak lelakinya, kira-kira 100 meter dari lokasi terbabit."Pada hari kejadian, saya ditemani anak lelaki ke Johor Bahru untuk rawatan kemoterapi akibat kanser pangkal rahim sejak tahun lalu. Apabila tiba di rumah pada petang, saya lihat bahagian hadapan sudah roboh."Malam itu jugalah rumah kami menyembah bumi, saya bernasib baik kerana beberapa hari sebelum kejadian, suami tinggal bersama anak buat sementara waktu."Bila tengok rumah sudah tiada, saya teringat waktu dulu masa anak masih kecil, rumah itulah jadi tempat mereka membesar," katanya ketika ditemui.Menurut Saemah, kejadian itu menyebabkan banyak barangan berharga tidak dapat diselamatkan selepas dibawa arus ke laut."Anak (Mohd Shafie, 37) hanya sempat menyelamatkan pinggan dan beberapa lagi barangan. Saya reda mana barang yang hilang biarlah nak buat macam mana," katanya. Saemah berkata mereka membina rumah terbabit di atas tanah miliki Jabatan Pengairan Saliran (JPS).Sebelum ini, pasangan itu menetap di ladang sawit di Segamat sebelum berhijrah ke Muar dengan suaminya ketika itu bekerja sebagai nelayan."Kami pun tak tahu hendak cakap apa, rumah sudah tiada. Habis nak duduk mana lagi, kami tidak ada tanah untuk bina rumah baru."Waktu mula-mula menetap di sini, ombak masih jauh lagi sekarang sudah makin dekat, selalu sangat berlaku hakisan. Kalau ribut tak usahlah cakaplah, kami terpaksa melaluinya," katanya.Dalam pada itu, Ahli Dewan Undangan Negeri (ADUN) Sungai Balang, Selamat Takim turut mengadakan lawatan ke rumah Saemah yang roboh akibat bencana itu."Pusat Khidmat DUN (Dewan Undangan Negeri) akan membantu keluarga ini untuk permohonan bantuan sara hidup dan perawatan sakit dihidapi," katanya.